KIRJALLINEN KYSYMYS E-1189/02 esittäjä(t): Caroline Lucas (Verts/ALE) komissiolle. EU:n ja Meksikon välisen sopimuksen jatkokehitys.



Virallinen lehti nro 052 E , 06/03/2003 s. 0046 - 0047



KIRJALLINEN KYSYMYS E-1189/02 esittäjä(t): Caroline Lucas (Verts/ALE) komissiolle (26. huhtikuuta 2002) Aihe: EU:n ja Meksikon välisen sopimuksen jatkokehitys Viimeisessä EU:n ja Meksikon välistä sopimusta koskevassa mietinnössään (A5-0036/2001) Euroopan parlamentti esitti toivomuksen, että se otettaisiin tiiviisti mukaan kaikkiin tämän sopimuksen tekemisen vaiheisiin ja että sille tiedotettaisiin niistä. Sopimuksen tekemisen jälkeen on pidetty yhteisneuvoston ja sekakomitean kokouksia. Onko komissio ottanut käyttöön mitään edellä mainitussa kertomuksessa esitetyistä suosituksista kahdenvälisissä tapaamisissa, jotka kuuluvat sen toimivallan piiriin? Aikooko komissio ottaa käyttöön kansalaisyhteiskunnan kuulemista koskevan lausekkeen, samanlaisen kuin Chilen kanssa tehtävän sopimuksen luonnoksessa on esitetty? Onko komissio ehdottanut tai onko se valmis ehdottamaan sopimukseen tarkistusta, jossa viitataan biologista monimuotoisuutta koskevaan pöytäkirjaan, asianmukaisiin ILO:n yleissopimuksiin sekä OECD:n, jonka jäseniä molemmat osapuolet ovat, monikansallisille yrityksille suunnattuihin toimintaohjeisiin? Onko komissio halukas keskustelemaan Meksikon edustajien kanssa poistaakseen sopimuksesta ristiriitaisuudet Baselin ja Rotterdamin yleissopimusten kanssa? Christopher Pattenin komission puolesta antama vastaus (24. toukokuuta 2002) Viitaten Euroopan parlamentin uusimpaan EU:n ja Meksikon välistä sopimusta koskevaan mietintöön (A5-0036/2001) sisältyviin suosituksiin komissio haluaa ilmoittaa arvoisalle parlamentin jäsenelle seuraavaa: - EU:n ja Meksikon välinen kokonaisvaltainen sopimus on taloutta ja yhteistyötä koskevilta kohdiltaan riittävän epäsymmetrinen Meksikon ja unionin kehitystason eron huomioon ottamiseksi. - EUMeksiko-yhteisneuvoston päätöksentekomenettelyissä noudatetaan sisäisiä lakeja ja menettelyjä. Aina ryhtyessään toimimaan yhteisneuvosto noudattaa erityisiä oikeusperustoja. Jos parlamentin kuulemista suunnitellaan, sen näkemykset otetaan asianmukaisesti huomioon. Meksiko myös soveltaa omia sisäisiä lakejaan. - Ihmisoikeuksien osalta komissio käyttää olemassa olevia mekanismeja Meksikon ja Euroopan tilanteen seuraamiseen. Yhteisneuvoston ja yhteiskomitean asialistaan sisältyvä poliittinen vuoropuhelu tarjoaa mahdollisuuden jakaa tietoa tästä asiasta. Komissio ei tällä hetkellä suunnittele sopimuksen muuttamista. Koska on tärkeää, että molemmat osapuolet osallistuvat vuoropuheluun kansalaisyhteiskunnan kanssa, komissio kuitenkin sopi 2. lokakuuta 2001 kokoontuneessa yhteiskomiteassa kansalaisyhteiskuntaa käsittelevän foorumin järjestämisestä vuoden 2002 lopussa. Lisäksi päätöksiin EY:n ja Meksikon välisen vapaakauppa-alueen (FTA) perustamisesta sisältyy tarkistuslausekkeita, jotka koskevat ensimmäiseen päätökseen sisältymättömiä erityisiä tuotteita tai aloja. FTA:ta koskevia päätöksiä muutettaessa komissio ottaa huomioon kaikki monenkeskisesti hyväksytyt uudet pöytäkirjat, yleissopimukset ja suuntaviivat, joissa molemmat osapuolet ovat osallisina. Komissio pitää hyvin tärkeinä kaikkia monenkeskisiä välineitä ja haluaa vakuuttaa arvoisalle parlamentin jäsenelle, että mikään kahdenvälinen sopimus tai sellaisen tulkinta ei ole ristiriidassa yhteisön monenkeskisten velvoitteiden kanssa.